Criza gunoiului din Sectorul 1: Clotilde Armand vrea stare de alertă din cauza situației sanitare.
Clotilde Armand solicită Prefecturii București declararea stării de alertă în Sectorul 1 din cauza situației sanitare. Primarul a trimis o adresă și spune că situația este cauzată "de șantajul și suspendarea colectării gunoiului de către operatorul de salubritate". Primarul Armand le solicită cetățenilor să reclame problemele legate de serviciul de salubrizare.
Primarul Clotilde Armand solicită Prefecturii București declararea stării de alertă în Sectorul 1 din cauza situației sanitare. Edilul șef a trimis o adresă și spune că situația este cauzată "de șantajul și suspendarea colectării gunoiului de către operatorul de salubritate".Anunțul a fost făcut de primarul Clotilde Armand pe Facebook."Am solicitat Comitetului Local pentru Situații de Urgență să înainteze Prefecturii Municipiului București o adresă prin care să declare starea de alertă din cauza situației sanitare de pe raza teritorială a Sectorului 1 cauzată de șantajul și suspendarea colectării gunoiului de către operatorul de salubritate. În paralel, am purtat discuții cu firmele de sortare a gunoiului din Sectorul 1 și am ajuns la un acord. Am aflat că stațiile de sortare și-au redeschis porțile începând de astăzi dimineață pentru a primi gunoiul colectat de Romprest. Aceste stații erau închise din cauza neachitării de către compania Romprest a facturilor datorate în ciuda plăților făcute de Primăria Sectorului 1", a scris Clotilde Armand pe Facebook.Primarul Armand le solicită cetățenilor să reclame problemele legate de serviciul de salubrizare."Vă rog să sunați la Poliția Locală Sector 1 și continuați să reclamați neridicarea gunoiului Dvs. Este foarte important acest lucru. O să vă explic mai târziu de ce. Știu că nu este cea mai confortabilă situație: vă citesc mesajele, umblu zilnic în sector și văd cu ochii mei ce se întâmplă. Dar de asta suntem noi aici. Să rezolvăm problemele. Acest episod negru din istoria Sectorului 1 cauzat de politicieni corupți și mafia gunoaielor va lua curând sfârșit. Vă promit", a precizat Clotilde Armand.